Alexander Ahrens

Alexander Ahrens (* 19. januara 1966 w Zapadnym Berlinje) je němski jurist, sinologa a komunalny politikar. Wot 2015 do 2022 bě wón wyši měšćanosta Budyšina. W lěće 2017 zastupi do Socialdemokratiskeje strony Němskeje (SPD).

 Žiwjenje 
Ahrens studowaše wot 1985 do 1990 w Berlinje sinologiju a po tym prawiznowědu. Druhi studij wobzamkny z druhim juristiskim statnym eksamenom. Po zakónčenju studija dźěłaše w Chinskej jako zawodowy jurist za wulke němske industrijne předewzaća. Po 2002 absolwowaše w Němskej dalše wukubłanje jako fachowy prawiznik za dawkowe prawo a dźěłaše zdobom hižo wot lěta 2000 jako samostatny prawiznik w Berlinskej kencliji. Wot 2007 do 2012 bě samostatny financowy planowar pola MLP AG w Berlinje. 2008 přećahny do Budyšina.

Ahrens je woženjeny a ma štyri dźěći.

 Politika 
Za wólby Budyskeho wyšeho měšćanosty w lěće 2015 bě Ahrens jako bjezstronjan ze zhromadnym kandidatom SPD, Lěwicy a wobydlerskeho zwjazka BBBz. Po tym, zo měješe hižo w prěnim přechodźe najwjace hłosow, doby w druhim přechodźe z 48,1 % hłosow nad kandidatom CDU, Matthiasom Knaakom (35,3 %) a sta so tuž z naslědnikom dołholětneho měšćanosty Christiana Schramma.

W meji 2019 bu na lisćinje SPD do Budyskeho wokrjesneho sejmika woleny.

Jako amtěrowacy wyši měšćanosta dósta Ahrens při komunalnych wólbach 12. junija 2022 jenož 14,3 % hłosow, jako naslědnika wuzwolichu Budyšanki a Budyšenjo Karstena Vogta (CDU), bywšeho frakciskeho předsydu CDU w měšćanskej radźe.

 Gremije 
Hižo wot lěta 2014 je Ahrens čłon dohladowanskeje rady BBB (Wobdźělenskeho a zawodoweho towarstwa Budyšina). Wot apryla 2016 je jako zastupjer Zwjazka sakskich městow a gmejnow z čłonom załožboweje rady Załožby za serbski lud.

 Wotkaz 
 Žiwjenjoběh na stronach města Budyšina 

Kategorija:Muž
Kategorija:Wosoba (Berlin)
Kategorija:Wosoba (Budyšin)
Kategorija:Rodź. 1966
Kategorija:Němc
Kategorija:Politikar (21. lětstotk)
Kategorija:Čłon SPD
Kategorija:Měšćanosta (Němska)